Brüssel, 10.12.2004

KOM(2004) 801 (lõplik)

2002/0259 COD

KOMISJONI TEATIS EUROOPA PARLAMENDILE vastavalt EÜ asutamislepingu artikli 251 lõike 2 teisele lõigule, mis käsitleb

nõukogu ühisseisukohta laevakütuste väävlisisaldust käsitleva direktiivi 1999/32/EÜ muutmist käsitleva Euroopa Parlamendi ja nõukogu direktiivi vastuvõtmise kohta

2002/0259 COD

KOMISJONI TEATIS EUROOPA PARLAMENDILE vastavalt EÜ asutamislepingu artikli 251 lõike 2 teisele lõigule, mis käsitleb

nõukogu ühisseisukohta laevakütuste väävlisisaldust käsitleva direktiivi 1999/32/EÜ muutmist käsitleva Euroopa Parlamendi ja nõukogu direktiivi vastuvõtmise kohta (EMPs kohaldatav tekst)

1- TAUST

+++++ TABLE +++++

2- KOMISJONI ETTEPANEKU EESMÄRK

Ettepaneku eesmärk on vähendada laevade vääveldioksiidiheitmete (SO2 või SOx) ja tahkete osakeste (PM) mõju keskkonna hapestumisele ja inimeste tervisele. SOx ja PM heitmed laevadest on otseselt seotud kütuse väävlisisaldusega. Raske laevakütuse keskmine väävlisisaldus on praegu 2,7% ehk 27 000 miljondikku, võrreldes maanteesõidukikütusega, mille uus väävlisisalduse piirmäär on 10 miljondikku. Ettepanek sisaldas laevakütuste maksimaalse väävlisisalduse uusi piirmäärasid, täpsemalt:

- 1,5%line kütuse väävlisisalduse piirmäär laevadele Põhjameres, La Manche'i väinas ja Läänemeres kooskõlas Rahvusvahelises Mereorganisatsioonis kokkulepitud SOx-heitmete kontrollpiirkonnaga. See aitab vähendada hapestumist ja parandada õhukvaliteeti;

- 1,5%line kütuse väävlisisalduse piirmäär reisilaevadele, mis teevad regulaarreise ELi sadamatesse või sadamatest, kooskõlas kehtiva ELi kõrgete nõuete poliitikaga reisilaevade suhtes. See parandab õhu kvaliteeti ranniku ümbruses ning aitab tagada madala väävlisisaldusega kütuse tarnimise kogu ELis;

- 0,2%line kütuse väävlisisalduse piirmäär laevadele, mis on kai ääres ELi sadamas, ning siseveelaevadele, et vähendada SOx ja PM kohalikku heidet ning parandada kohaliku õhu kvaliteeti.

3 MÄRKUSED ÜHISSEISUKOHA KOHTA

3.1 Üldised märkused

Oma muudetud ettepanekus nõustus komisjon täielikult, osaliselt või põhimõtteliselt 30 muudatusega Euroopa Parlamendi esimesel lugemisel ette pandud 36 muudatusest. 21 muudatust on nüüd sõna-sõnalt või mõtte poolest lisatud ühisseisukohta.

Komisjon nõustus kõigi muudatustega, mille eesmärk oli selgitada ettepaneku ja sellest keskkonnale tuleneva kasu ulatust, muudatustega, millega kehtestati selgem kord heitgaaside vähendamise alternatiivsete tehnoloogiate katsetamiseks, ning enamiku muudatustega, milles esitati varasemad rakendamise kuupäevad. Komisjon ei kiitnud heaks muudatusi, millega kehtestati laevakütuse väävlisisalduse madalate piirmäärade teine etapp laevadele kõigis ühenduse vetes, pidades seda praegu enneaegseks.

Nõukogu on nüüd nõustunud lisama enamiku parlamendi muudatustest, mis sisaldasid selgitusi ja milles tehti ettepanek heitgaaside puhastamise katseteks. Rakendamise kuupäevade osas on toimunud oluline areng alates parlamendi esimesest lugemisest: Rahvusvahelise Mereorganisatsiooni õhusaaste konventsiooni, MARPOLi VI lisa, on piisavalt paljud osapooled ratifitseerinud, et see jõustuks. Ühisseisukohas esitatud rakendamise kuupäevi on seepärast muudetud, et need vastaksid MARPOLi VI lisas esitatud rakendamise kuupäevadele. Teise etapi piirmäärade puhul on nõukogu nõustunud lisama läbivaatamisklauslisse (artikkel 7) täpsema teksti, tehes ettepaneku nõuda rangemaid piire Rahvusvahelises Mereorganisatsioonis MARPOLi VI lisa läbivaatamise raames ning tuua võimaliku täiendava meetmena ettepoole komisjoni aruande tähtaeg majanduslike vahendite kohta.

Komisjon leiab, et kvalifitseeritud häälteenamusega 09.12.2004 vastu võetud ühisseisukoht ei muuda ettepaneku lähenemisviisi ega eesmärke, ja on valmis seda sellisel kujul toetama.

3.2 Üksikasjalikud märkused

3.2.1 Parlamendi muudatused, millega komisjon nõustub ja mis sisalduvad täielikult, osaliselt või põhimõtteliselt ühisseisukohas

Muudatused 1, 3, 4, 5, 6, 7, 8, 10, 18, 23, 27, 29, 30, 31, 33, 38, 39, 40, 43 ja 44 on lisatud erinevas ulatuses. Nende muudatustega esitati selgitusi, muudeti erandeid käsitlevaid sätteid ja sätestati eeskirjad heitgaaside puhastamise katseteks ja kasutamiseks.

3.2.2 Parlamendi muudatused, millega komisjon ei nõustu ja mis sisalduvad täielikult, osaliselt või põhimõtteliselt ühisseisukohas

Komisjon ei nõustunud muudatusega 13, kuid see on osaliselt lisatud ühisseisukohta. Selle muudatusega tehti ettepanek tuua ettepoole reisilaevu käsitleva sätte jõustumise kuupäev. Nõukogu otsustas, et varasem rakendamine on loogiline, et olla kooskõlas MARPOLi VI lisa jõustumisega.

3.2.3 Parlamendi muudatused, millega komisjon ja nõukogu ei nõustu ning mis ei kajastu ühisseisukohas

Muudatustega 22, 25, 26, 32 ja 42 ei nõustunud kumbki institutsioon ning neid ei lisatud. Nende muudatustega pandi ette teise etapi piirmäärad ning muud täiendused, mida ei peetud vajalikuks.

3.2.4 Parlamendi muudatused, millega komisjon nõustub täielikult, osaliselt või põhimõtteliselt, ent mis ei sisaldu ühisseisukohas

Komisjon nõustus muudatustega 2, 14, 15, 16, 17, 21, 24, 28, 37 ja 41 osaliselt või põhimõtteliselt, ent need ei sisaldu ühisseisukohas. Enamiku muudatustega pandi ette lühemad tähtajad, mis ei vasta MARPOLi VI lisa kohaselt koostatud rakendamise ajakavale.

3.2.5 Nõukogu täiendavad ettepaneku muudatused

Artikli 1 lõikes 1 esitatakse neli uut erandit kütustele, mida kasutavad laevad, mis: on seotud sõjalise tegevusega, tagavad merel inimelude kaitse, on kahjustatud või kasutavad heakskiidetud reostuse vähendamise tehnoloogiaid.

Artikli 1 lõikesse 2 lisatakse mitmed uued mõisted MARPOLi VI lisa sõjalaevu käsitleva osa kohta: "turuleviimine", "äärepoolseimad piirkonnad" ja "reostuse vähendamise tehnoloogia".

Artikli 1 lõikes 4 lükatakse laevade kerget kütteõli käsitlevate kehtivate sätete kehtetuks tunnistamine edasi 2010. aastani (sealhulgas erand Kreeka ning äärepoolseimate piirkondade jaoks, mis jäävad selle ajani kehtima).

Artikli 1 lõikes 5, mis käsitleb SOx-heitmete kontrollpiirkondi ja reisilaevu, on selgitatud liikmesriikide jõustamiskohustust, jäetud välja liikmesriikidelt nõuetele vastava kütuse kättesaadavuse tagamist nõudev säte ning üldiselt muudetud kohaldamise kuupäevi, et need vastaksid MARPOLi VI lisale või oleksid 12 kuud pärast direktiivi jõustumist, olenevalt sellest, kumb on hilisem.

Artikli 1 lõikes 6 lükatakse kai ääres olevate laevade ja siseveelaevade puhul madala väävlisisalduse nõue edasi 1. jaanuarini 2010. Kai ääres olevate laevade puhul kehtestatakse kütuse vahetamiseks piisavalt aega lubav paindlikkus, lühiajaliselt peatuvad laevad vabastatakse sellest nõudest ning 16 Kreeka reisilaevale tehakse kaheaastane erand. Siseveelaevad vabastatakse sellest nõudest, kui nad on merel.

Artikli 1 lõikesse 7 lisatakse täielikum tekst reostuse vähendamise uute tehnoloogiate katsetamise ja kasutamise kohta, sealhulgas muudetud komiteemenetlus nende heakskiitmiseks.

Artikli 1 lõiget 8 proovide võtmise ja analüüsi kohta lühendatakse veidi ning selle sõnastust täpsustatakse.

Artikli 1 lõikes 9 tuuakse komisjoni aruande tähtaeg ettepoole aastaks 2008 ning selle alust muudetakse, et see hõlmaks ka kütusekulude suundumusi, transpordiviiside muutust, arengut Rahvusvahelises Mereorganisatsioonis ja reisilaevu käsitleva sätte uut kulude-tulude analüüsi. Sellele võib lisada ettepanekud väävlisisalduse piirmäärade teise etapi kohta. 2005. aastaks soovitakse eraldi aruannet majanduslike vahendite kohta. Komiteemenetluse ulatust piiratakse.

Artikli 1 lõige 10, millega luuakse korralduskomitee, sõnastatakse veidi ümber.

4- JÄRELDUS

Nõukogu kehtestatud muudatused aitavad ettepanekut selgitada ning viia selle rakendamise kooskõlla Rahvusvahelise Mereorganisatsiooni konventsiooni MARPOL VI lisaga. Need soodustavad ka alternatiivsete tehnoloogiate arengut ja majanduslikke vahendeid ning teise etapi rangemate piiride kaalumist Rahvusvahelises Mereorganisatsioonis ja Euroopa Liidus. Seepärast toetab komisjon 09.12.2004 kvalifitseeritud häälteenamusega vastu võetud ühisseisukohta.